結交行
作者：强至
朝代：宋

paragraphs: 貴友高車照簪組，富友黄金輕糞土。
二友方論富貴交，以漆傾膠入心腑。
一朝金盡囊無餘，門前不見簪組車。
貴人今車底似昔，早失黄金舊時客。
由來結交要勢均，一輕一重難爲人。
滔滔世上耳餘輩，寂寥管鮑今埃塵。
交情以勢不以義，今日雖同明日異。
君子結交自有持，賤貧富貴不我移。